DA Den Europæiske Unions Tidende C 72/3

UDTALELSE FRA KOMMISSIONEN

af 26. februar 2015

om udkast til ændring af Den Europæiske Centralbanks forordning om statistik over beholdninger af værdipapirer

(2015/C 72/02)

Indledning

Den 15. januar 2015 modtog Kommissionen en anmodning fra Den Europæiske Centralbank (ECB) med henblik på en udtalelse om et udkast til ændring af forordning om statistik over beholdninger af værdipapirer.

Kommissionen glæder sig over denne anmodning og anerkender, at ECB hermed handler i overensstemmelse med sin forpligtelse til at høre Kommissionen om udkast til ECB- forordninger i tilfælde af tilknytning til Kommissionens statistikkrav, jf. artikel 5, stk. 2, i Rådets forordning (EF) nr. 2533/98 om ECB's indsamling af statistisk information (1), med henblik på at sikre den sammenhæng, der kræves for at udarbejde statistikker, der opfylder ECB's og Kommissionens respektive informationskrav. Et godt samarbejde mellem ECB og Kommissionen gavner begge institutioner og også brugerne og respondenterne, idet udarbejdelsen af europæiske statistikker bliver mere effektiv.

Kommissionen anerkender vigtigheden af passende data og statistikker for tilsyn med finansielle institutioner med henblik på at overvåge størrelsen af og bevægelser i beholdninger af værdipapirer, både indenlandske og grænseoverskridende, og også typen af instrumenter. Desuden deler Kommissionen den vurdering, der fremsættes i betragtning 3 i udkastet til forordning, nemlig at risikospredningsdynamikken ikke kunne vurderes korrekt under finanskrisen, bl.a. på grund af mangel på granulære data om bilateral risikoeksponering og afsmittende virkning.

Kommissionen støtter derfor fuldt ud princippet om udvikling af en værdipapir-for-værdipapir-database, herunder hvem-til-hvem-oplysninger, på grund af dens rolle for støttende tilsyn med finansielle institutioner og markeder. Yderligere kan sådanne data, der giver en meget høj grad af nøjagtighed, tjene mange supplerende statistiske formål, også fordi de er indlejret i og forbundet med andre sæt af statistiske oplysninger og deres fælles definitioner. I den sammenhæng bemærker Kommissionen med tilfredshed, at udkastet til ændring af forordning om statistik over beholdninger af værdipapirer tager tilstrækkeligt højde for det nye europæiske nationalregnskabssystem (ENS 2010), der blev oprettet ved Europa-Parlamentets og Rådets forordning (EU) nr. 549/2013 af 21. maj 2013 om det europæiske national- og regionalregnskabssystem i Den Europæiske Union (2).

Bemærkninger til og foreslåede ændringer af lovforslaget

Udkastet til ændring af ECB's forordning om statistik over beholdninger af værdipapirer sigter frem for alt på at indføre direkte rapportering fra forsikringsselskaber. Kommissionen hilser den øgede datadækning, der forventes som resultat, velkommen, idet forsikringsselskaber er betydelige opbevarere af værdipapirer.

Kommissionen er opmærksom på, at der er behov for at begrænse institutionelle enheders rapporteringsbyrde til statistiske formål, hvor det er muligt. Med dette lovforslag har ECB taget højde for det forhold, at der vil blive indsamlet data fra forsikringsselskaber inden for rammerne af Europa-Parlamentets og Rådets direktiv 2009/138/EF af 25. november 2009 om adgang til og udøvelse af forsikrings- og genforsikringsvirksomhed (Solvens II) (3).

Det fremvoksende granulære landskab i den finansielle sektor vil også være relevant for finansiel regulering på forskellige stadier, f.eks. i sammenhæng med konsekvensanalyser knyttet til Kommissionens lovforslag og også i sammenhæng med efterfølgende revision af eksisterende lovgivning, der er nævnt i udkastet til forordning. Når de reviderede rapporteringsforpligtelser er trådt i kraft, forbeholder Kommissionen sig i den sammenhæng muligheden for at foretage en vurdering af, om statistikkerne er hensigtsmæssige også for så vidt angår disse vigtige formål i udformningen og revisionen af nuværende og fremtidig finansiel regulering.

Generelt kan det bemærkes, at henvisningerne i begyndelsen af præamblen (»under henvisning til«) bør bringes i overensstemmelse med den praksis, der er fastlagt mellem institutionerne, og således begrænses til retsgrundlaget (dvs. den eller de bestemmelser, der faktisk giver institutionen beføjelser til at vedtage retsakten) og, hvor det er relevant, til henvisninger til forslaget, proceduren og de forskellige udtalelser. Med hensyn til retsgrundlaget bør der efter en generel henvisning til traktaten om den Europæiske Unions funktionsmåde kun henvises til artikel 5, stk. 1, og artikel 6, stk. 4, i forordning (EF) nr. 2533/98. Hverken artikel 5 i statutten for ESCB og ECB eller forordning (EU) nr. 549/2013, Europa-Parlamentets og Rådets direktiv 2014/65/EU (4), Europa-Parlamentets og Rådets direktiv 2013/36/EU (5) eller de nævnte ECB-forordninger kan betragtes som retsgrundlag for udkastet til ændring af ECB's forordning. Hvis en henvisning til disse andre bestemmelser og instrumenter anses for at være nyttig for en ordentlig forståelse af de dispositive bestemmelser i udkastet til en ændring af ECB's forordning, kan der henvises til dem i betragtningerne.

Konklusion

Kommissionen støtter udkastet til en ændring af ECB's forordning, idet den bør resultere i adgang til et mere fuldkomment sæt af data om beholdninger af værdipapirer, hvilket er af stor vigtighed for de forskellige interessenter, herunder Kommissionen selv.

Udfærdiget i Bruxelles, den 26. februar 2015. På Kommissionens vegne Marianne THYSSEN Medlem af Kommissionen

(1) EFT L 318 af 27.11.1998, s. 8.

(2) EUT L 174 af 26.6.2013, s. 1.

(3) EUT L 335 af 17.12.2009, s. 1.

(4) EUT L 173 af 12.6.2014, s. 349.

(5) EUT L 176 af 27.6.2013, s. 338.